
叙曰：漢中壘校尉劉向言《魯論語》二十篇，皆孔子弟子記諸善言也。大子大傅夏侯勝、前將軍蕭望之、丞相韋賢及子玄成等傳之《齊論語》二十二篇，其二十篇中章句頗多於《魯論》，琅邪王卿及膠東庸生、昌邑中尉王吉皆以教授，故有《魯論》，有《齊論》。魯共王時，嘗欲以孔子宅爲宮，壞，得《古文論語》。《齊論》有《問王》《知道》，多於《魯論》二篇。《古論》亦無此二篇，分《堯曰》下章、《子張問》以爲一篇，有兩《子張》，凡二十一篇，篇次不與《齊》《魯論》同。安昌侯張禹本受《魯論》，兼講《齊》説，善者從之，號曰《張侯論》，爲世所貴，包氏、周氏章句出焉。《古論》唯愽士孔安國爲之訓解，而世不傳。至順帝時，南郡太守馬融亦爲之訓說。漢末，大司農鄭玄就《魯論》篇章，考之《齊》《古》，爲之注。近故司空陳羣、大常王肅、愽士周生烈皆爲義說。前世傳受師說雖有異同，不爲訓解。中間爲之訓解，至于今多矣。所見不同，互有得失。今集諸家之善，記其姓名；有不安者，頗爲改易，名曰《論語集解》。光禄大夫關内侯臣孫邕、光禄大夫臣鄭冲、散騎常侍中領軍安鄉亭侯臣曹羲、侍中臣荀顗、尚書駙馬都尉關内侯臣何晏等上。

學而第一

〈凡十六章。〉


子曰：「學而時習之，不亦說乎？〈馬曰：子者，男子之通稱，謂孔子也。王曰：時者，學者以時誦習之。誦習以時，學無廢業，所以爲說懌。〉有朋自遠方來，不亦樂乎？〈包曰：同門曰朋。〉人不知而不愠，不亦君子乎？」〈愠，怒也。凡人有所不知，君子不怒。〉


有子曰：〈孔曰：弟子有若。〉「其爲人也孝悌，而好犯上者，鮮矣。〈鮮，少也。上，謂凡在己上者。言孝弟之人必恭順，好欲犯其上者少也。〉不好犯上而好作亂者，未之有也。君子務本，本立而道生。〈本，基也。基立而後可大成。〉孝悌也者，其爲仁之本與？」〈先能事父兄，然後仁道可大成。〉


子曰：「巧言令色，鮮矣仁！」〈包曰：巧言，好其言語。令色，善其顔色。皆欲令人說之。少能有仁。〉


曾子曰：〈馬曰：弟子曾參。〉「吾日三省吾身。爲人謀而不忠乎？與朋友交而不信乎？傳不習乎？」〈言凡所傳之事，得無素不講習而傳之。〉


子曰：「道千乘之國，〈馬曰：道，謂爲政教。《司馬法》：「六尺爲步，步百爲畝，畝百爲夫，夫三爲屋，屋三爲井，井十爲通，通十爲成，成出革車一乘。」然則千乘之賦，其地千成，居地方三百一十六里有畸，唯公侯之封乃能容之。雖大國之賦，亦不是過焉。包曰：道，治也。千乘之國者，百里之國也。古者井田，方里爲井，十井爲乘，百里之國適千乘也。融依《周禮》，包依《王制》《孟子》。義疑，故兩存焉。〉敬事而信，〈包曰：爲國者，舉事必敬慎，與民必誠信。〉節用而愛人，〈包曰：節用，不奢侈。國以民爲本，故愛養之。〉使民以時。」〈包曰：作使民，必以其時，不妨奪農務。〉


子曰：「弟子入則孝，出則弟。謹而信。汎愛衆，而親仁。行有餘力，則以學文。」〈馬曰：文者，古之遺文。〉


子夏曰：「賢賢易色。〈孔曰：子夏，弟子卜商也。言以好色之心好賢則善。〉事父母能竭其力，事君能致其身，〈孔曰：盡忠節，不愛其身。〉與朋友交言而有信，雖曰未學，吾必謂之學矣。」


子曰：「君子不重則不威，學則不固。〈孔曰：固，蔽也。一曰：言人不能敦重，既無威嚴，學又不能堅固、識其義理。〉主忠信，毋友不如己者。過則勿憚改。」〈鄭曰：主，親也。憚，難也。〉


曾子曰：「慎終追遠，民德歸厚矣。」〈孔曰：慎終者，喪盡其哀。追遠者，祭盡其敬。君能行此二者，民化其德，皆歸於厚也。〉


子禽問於子貢曰：「夫子至於是邦也，必聞其政，求之與？抑與之與？」〈鄭曰：子禽，弟子陳亢也。子貢，弟子，姓端木，名賜。亢怪孔子所至之邦必與聞其邦政，求而得之邪？抑人君自願與之爲治？〉子貢曰：「夫子温、良、恭、儉、讓以得之夫。夫子之求之也，其諸異乎人之求之與？」〈鄭曰：言夫子行此五德而得之，與人求之異，明人君自與之。〉


子曰：「父在觀其志，父沒觀其行。〈孔曰：父在，子不得自專，故觀其志而已。父沒，乃觀其行。〉三年無改於父之道，可謂孝矣。」〈孔曰：孝子在喪，哀慕猶若父存，無所改於父之道。〉


有子曰：「禮之用，和爲貴。先王之道，斯爲美。小大由之，有所不行。知和而和，不以禮節之，亦不可行也。」〈馬曰：人知禮貴和，而每事從和，不以禮爲節，亦不可行。〉


有子曰：「信近於義，言可復也。〈復猶覆也。義不必信，信非義也。以其言可反覆，故曰近義。〉恭近於禮，遠恥辱也。〈恭不合禮，非禮也。以其能遠恥辱，故曰近禮。〉因不失其親，亦可宗也。」〈孔曰：因，親也。言所親不失其親，亦可宗敬。〉


子曰：「君子食無求飽，居無求安，〈鄭曰：學者之志，有所不暇。〉敏於事而慎於言，就有道而正焉，可謂好學也已。」〈孔曰：敏，疾也。有道，有道德者。正，謂問事是非。〉


子貢曰：「貧而無諂，富而無驕，何如？」子曰：「可也。〈孔曰：未足多。〉未若貧而樂、富而好禮者也。」〈鄭曰：樂，謂志於道，不以貧爲憂苦。〉子貢曰：「《詩》云：『如切如磋，如琢如磨。』其斯之謂與？」〈孔曰：能貧而樂道、富而好禮者，能自切磋琢磨。〉子曰：「賜也，始可與言《詩》已矣，告諸往而知來者。」〈孔曰：諸，之也。子貢知引《詩》以成孔子義，善取類，故然之，往告之以貧而樂道，來荅以切磋琢磨。〉


子曰：「不患人之不己知，患不知人也。」〈王曰：徒患己之無能。〉


爲政第二

〈凡二十四章。〉


子曰：「爲政以德，譬如北辰，居其所而衆星共之。」〈包曰：德者無爲，猶北辰之不移而衆星共之。〉


子曰：「《詩》三百，〈孔曰：篇之大數。〉一言以蔽之，〈包曰：蔽猶當也。〉曰『思無邪』。」〈包曰：歸於正。〉


子曰：「道之以政，〈孔曰：政，謂法教。〉齊之以刑，〈馬曰：齊整之以刑罰。〉民免而無恥。〈孔曰：免，苟免。〉道之以德，〈包曰：德，謂道德。〉齊之以禮，有恥且格。」〈格，正也。〉


子曰：「吾十有五而志于學。三十而立。〈有所成立。〉四十而不惑。〈孔曰：不疑惑。〉五十而知天命。〈孔曰：知天命之始終。〉六十而耳順。〈鄭曰：耳聞其言而知其微旨。〉七十而從心所欲，不踰矩。」〈馬曰：矩，法也。從心所欲，無非法。〉


孟懿子問孝，〈孔曰：魯大夫仲孫何忌。懿，謚也。〉子曰：「無違。」樊遲御，子告之曰：「孟孫問孝於我，我對曰『無違』。」〈鄭曰：恐孟孫不曉『無違』意，將問於樊遲，故告之。樊遲，弟子樊須。〉樊遲曰：「何謂也？」子曰：「生事之以禮，死葬之以禮、祭之以禮。」


孟武伯問孝，子曰：「父母唯其疾之憂。」〈馬曰：武伯，懿子之子仲孫彘。武，謚也。言孝子不妄爲非，唯疾病然後使父母憂。〉


子游問孝，〈孔曰：子游，弟子也，姓言名偃。〉子曰：「今之孝者，是謂能養。至於犬馬，皆能有養。不敬，何以别乎？」〈包曰：犬以守禦，馬以代勞，皆養人者。一曰：人之所養，乃至於犬馬，不敬則無以别。《孟子》曰：「食而不愛，豕交之。愛而不敬，獸畜之。」〉


子夏問孝，子曰：「色難。〈包曰：色難者，謂承順父母顔色爲難。〉有事，弟子服其勞；有酒食，先生饌，〈馬曰：先生，謂父兄。饌，飲食也。〉曾是以爲孝乎？」〈馬曰：孔子喻子夏：服勞先食，汝謂此爲孝乎？未孝也。承順父母顔色，乃爲孝也。〉


子曰：「吾與回言終日，不違，如愚。〈孔曰：回，弟子，姓顔名回，字子淵，魯人也。不違者，無所怪問。於孔子之言默而識之，如愚。〉退而省其私，亦足以發。回也不愚。」〈孔曰：察其退還，與二三子説釋道義，發明大體，知其不愚。〉


子曰：「視其所以，〈以，用也。言視其所行用。〉觀其所由，〈由，經也。言觀其所經從。〉察其所安，人焉廋哉，人焉廋哉？」〈孔曰：廋，匿也。言觀人終始，安所匿其情？〉


子曰：「温故而知新，可以爲師矣。」〈温，尋也。尋繹故者，又知新者，可以爲師矣。〉


子曰：「君子不器。」〈包曰：器者各周其用，至於君子，無所不施。〉


子貢問君子，子曰：「先行其言，而後從之。」〈孔曰：疾小人多言而行之不周。〉


子曰：「君子周而不比，〈孔曰：忠信爲周，阿黨爲比。〉小人比而不周。」


子曰：「學而不思則罔，〈包曰：學不尋思其義，則罔然無所得。〉思而不學則殆。」〈不學而思，終卒不得，使人精神疲怠。〉


子曰：「攻乎異端，斯害也已。」〈攻，治也。善道有統，故殊途而同歸。異端不同歸也。〉


子曰：「由，誨女知之乎？〈孔曰：弟子，姓仲名由，字子路。〉知之爲知之，不知爲不知，是知也。」


子張學干禄，〈鄭曰：弟子，姓顓孫名師，字子張。干，求也。禄，禄位也。〉子曰：「多聞闕疑，慎言其餘，則寡尤。」〈包曰：尤，過也。疑則闕之，其餘不疑猶慎言之，則少過。〉多見闕殆，慎行其餘，則寡悔。〈包曰：殆，危也。所見危者，闕而不行，則少悔。〉言寡尤，行寡悔，禄在其中矣。」〈鄭曰：言行如此，雖不得禄，亦同得禄之道。〉


哀公問曰：「何爲則民服？」〈包曰：哀公，魯君謚。〉孔子對曰：「舉直錯諸枉，則民服。〈包曰：錯，置也。舉正直之人用之，廢置邪枉之人，則民服其上。〉舉枉錯諸直，則民不服。」


季康子問：「使民敬忠以勸，如之何？」〈孔曰：魯卿季孫肥。康，謚。〉子曰：「臨之以莊則敬，〈包曰：莊，嚴也。君臨民以嚴，則民敬其上。〉孝慈則忠，〈包曰：君能上孝於親，下慈於民，則民忠矣。〉舉善而教不能則勸。」〈包曰：舉用善人而教不能者，則民勸勉。〉


或謂孔子曰：「子奚不爲政？」〈包曰：或人以爲居位乃是爲政。〉子曰：「《書》云：『孝乎惟孝，友于兄弟。』施於有政，是亦爲政，奚其爲爲政？」〈包曰：「孝乎惟孝」，美大孝之辞。「友于兄弟」，善於兄弟。施，行也。所行有政道，即與爲政同。〉


子曰：「人而無信，不知其可也。〈孔曰：言人而無信，其餘終無可。〉大車無輗，小車無軏，其何以行之哉？」〈包曰：大車，牛車。輗者，轅端橫木以縛軛。小車，駟馬車。軏者，轅端上曲鉤衡。〉


子張問：「十世可知也？」〈孔曰：文質禮變。〉子曰：「殷因於夏禮，所損益可知也。周因於殷禮，所損益可知也。〈馬曰：所因，謂三綱五常。所損益，謂文質三統。〉其或繼周者，雖百世可知也。」〈物類相召，世數相生，其變有常，故可預知。〉


子曰：「非其鬼而祭之，諂也。〈鄭曰：人神曰鬼。非其祖考而祭之，是諂求福。〉見義不爲，無勇。」〈孔曰：義，所宜爲。而不能爲，是無勇。〉

八佾第三

〈凡二十六章〉


孔子謂季氏：「八佾舞於庭，是可忍也，孰不可忍也？」〈馬曰：孰，誰也。佾，列也。天子八佾，諸侯六，卿大夫四，士二。八人爲列，八八六十四人。魯以周公故，受王者禮樂，有八佾之舞。季桓子僭，於其家廟舞之，故孔子譏之。〉


三家者以《雍》徹。〈馬曰：三家，謂仲孫、叔孫、季孫。《雍》，《周頌·臣工》篇名。天子祭於宗廟，歌之以徹祭。今三家亦作此樂。〉子曰：「『相維辟公，天子穆穆』，奚取於三家之堂？」〈包曰：辟公，謂諸侯及二王之後。穆穆，天子之容貌。《雍》篇歌此者，有諸侯及二王之後來助祭故也。今三家但家臣而已，何取此義而作之於堂邪？〉


子曰：「人而不仁，如禮何？人而不仁，如樂何？」〈包曰：言人而不仁，必不能行禮樂。〉


林放問禮之本，〈鄭曰：林放，魯人。〉子曰：「大哉問！禮，與其奢也，寧儉。喪，與其易也，寧戚。」〈包曰：易，和易也。言禮之本意，失於奢，不如儉。喪，失於和易，不如哀戚。〉


子曰：「夷狄之有君，不如諸夏之亡也。」〈包曰：諸夏，中國。亡，無也。〉


季氏旅於泰山。子謂冉有曰：「女弗能救與？」〈馬曰：旅，祭名也。禮，諸侯祭山川在其封内者。今陪臣祭泰山，非禮也。冉有，弟子冉求，時仕於季氏。救猶止也。〉對曰：「不能。」子曰：「嗚呼！曾謂泰山不如林放乎？」〈包曰：神不享非禮。林放尚知問禮泰山之神，反不如林放邪，欲誣而祭之。〉


子曰：「君子無所爭，必也射乎。〈孔曰：言於射而後有爭。〉揖讓而升，下而飲，〈王曰：射於堂，升。及下，皆揖讓而相飲。〉其爭也君子。」〈馬曰：多筭飲少筭，君子之所爭。〉


子夏問曰：「『巧笑倩兮，美目盼兮，素以爲絢兮』，何謂也？」〈馬曰：倩，笑貌。盼，目動貌。絢，文貌。此上二句在《衛風·碩人》之二章，其下一句逸也。〉子曰：「繪事後素。」〈鄭曰：繪，畫文也。凡繪畫，先布衆色，然後以素分布其間，以成其文。喻美女雖有倩盼美質，亦須禮以成之。〉曰：「禮後乎？」〈孔曰：孔子言「繪事後素」，子夏聞而解，知以素喻禮，故曰「禮後乎」。〉子曰：「起予者商也，始可與言《詩》已矣！」〈包曰：予，我也。孔子言子夏能發明我意，可與共言《詩》。〉


子曰：「夏禮吾能言之，杞不足徵也。殷禮吾能言之，宋不足徵也。〈包曰：徵，成也。杞、宋，二國名，夏、殷之後。夏、殷之禮，吾能說之，杞、宋之君不足以成也。〉文獻不足故也，足則吾能徵之矣。」〈鄭曰：獻猶賢也。我不以禮成之者，以此二國之君文章賢才不足故也。〉


子曰：「禘自既灌而往者，吾不欲觀之矣。」〈孔曰：禘祫之禮，爲序昭穆，故毀廟之主及群廟之主皆合食於太祖。灌者，酌鬰鬯灌於太祖，以降神也。既灌之後，别尊卑，序昭穆。而魯逆祀，躋僖公，亂昭穆，故不欲觀之。〉


或問禘之說，子曰：「不知也。〈孔曰：荅以不知者，爲魯諱。〉知其說者之於天下也，其如示諸斯乎？」指其掌。〈包曰：孔子謂或人，言知禘禮之説者，於天下之事如指示掌中之物。言其易了。〉


祭如在，〈孔曰：言事死如事生。〉祭神如神在。〈孔曰：謂祭百神。〉子曰：「吾不與祭如不祭。」〈包曰：孔子或出或病而不自親祭，使攝者爲之，不致肅敬於心，與不祭同。〉


王孫賈問曰：「『與其媚於奥，寧媚於竈』，何謂也？」〈孔曰：王孫賈，衛大夫。奥，内也，以喻近臣。竈以喻執政。賈，執政者，欲使孔子求昵之，微以世俗之言感動之。〉子曰：「不然。獲罪於天，無所禱也。」〈孔曰：天以喻君。孔子拒之曰：如獲罪於天，無所禱於衆神。〉


子曰：「周監於二代，郁郁乎文哉！吾從周。」〈孔曰：監，視也。言周文章備於二代，當從之。〉


子入大廟，〈包曰：大廟，周公廟。孔子仕魯，魯祭周公，而助祭也。〉每事問。或曰：「孰謂鄹人之子知禮乎？入大廟，每事問。」〈孔曰：鄹，孔子父叔梁紇所治邑。時人多言孔子知禮，或人以爲知禮者不當復問也。〉子聞之，曰：「是禮也。」〈孔曰：雖知之，當復問，謹之至也。〉


子曰：「射不主皮。〈馬曰：射有五善焉：一曰和志，體和；二曰和容，有容儀；三曰主皮，能中質；四曰和頌，合《雅》《頌》；五曰興武，與舞同。天子三侯，以熊、虎、豹皮爲之。言射者，不但以中皮爲善，亦兼取和容也。〉爲力不同科，古之道也。」〈馬曰：爲力，力役之事，亦有上、中、下，設三科焉，故曰不同科。〉


子貢欲去告朔之餼羊，〈鄭曰：牲生曰餼。禮，人君每月告朔於廟，有祭，謂之朝享。魯自文公始不視朔，子貢見其禮廢，故欲去其羊。〉子曰：「賜也，爾愛其羊，我愛其禮。」〈包曰：羊存，猶以識其禮。羊亡，禮遂廢。〉


子曰：「事君盡禮，人以爲諂也。」〈孔曰：時事君者多無禮，故以有禮者爲諂。〉


定公問：「君使臣，臣事君，如之何？」〈孔曰：定公，魯君謚。時臣失禮，定公患之，故問之。〉孔子對曰：「君使臣以禮，臣事君以忠。」


子曰：「《關雎》樂而不淫，哀而不傷。」〈孔曰：樂不至淫，哀不至傷，言其和也。〉


哀公問社於宰我，宰我對曰：「夏后氏以松，殷人以栢，周人以栗，曰使民戰栗。」〈孔曰：凡建邦立社，各以其土所宜之木。宰我不本其意，妄爲之說，因周用栗，便云使民戰栗。〉子聞之，曰：「成事不說，〈包曰：事已成，不可復解說。〉遂事不諫，〈包曰：事已遂，不可復諫止。〉既往不咎。」〈包曰：事已往，不可復追咎。孔子非宰我，故歷言此三者，欲使慎其後。〉


子曰：「管仲之器小哉！」〈言其器量小也。〉或曰：「管仲儉乎？」〈包曰：或人見孔子小之，以爲謂之大儉。〉曰：「管氏有三歸，官事不攝，焉得儉？」〈包曰：三歸，娶三姓女。婦人謂嫁曰歸。攝猶兼也。禮，國君事大官各有人大夫兼并。今管仲家臣備職，非爲儉。〉曰：「然則管仲知禮乎？」〈包曰：或人以儉問，故荅以「安得儉」。或人聞不儉，便謂爲知禮。〉曰：「邦君樹塞門，管氏亦樹塞門。邦君爲兩君之好，有反坫，管氏亦有反坫。〈鄭曰：反坫，反爵之坫也，在兩楹之間。人君别内外於門，樹屏以蔽之。若與鄰國爲好會，其獻酢之禮，更酌，酌畢則各反爵於坫上。今管仲皆僭爲之如是是不知禮也〉管氏而知禮，孰不知禮？」


子語魯大師樂曰：「樂其可知也。始作翕如也，〈大師，樂官名。五音始奏，翕如盛。〉從之純如也、〈從讀曰縱。言五音既發，放縱盡其音聲，純純和諧也。〉皦如也、〈言其音節明也。〉繹如也，以成。〈縱之，以純如、皦如、繹如言，樂始於翕如而成於三者。〉


儀封人請見，〈鄭曰：儀，蓋衛邑。封人，官名。〉曰：「君子之至於斯也，吾未嘗不得見也。」從者見之。〈包曰：從者，弟子随孔子行者。通使得見。〉出曰：「二三子何患於喪乎？天下之無道也久矣，〈孔曰：語諸弟子，言何患於夫子聖德之將喪亡邪？天下之無道也久矣，極衰必盛。〉天將以夫子爲木鐸。」〈孔曰：木鐸，施政教時所振也。言天將命孔子制作法度以號令於天下。〉


子謂《韶》盡美矣，又盡善也。〈孔曰：《韶》，舜樂名。謂以聖德受禪，故盡善。〉謂《武》盡美矣，未盡善也。〈孔曰：《武》，武王樂也。以征伐取天下，故未盡善。〉


子曰：「居上不寬，爲禮不敬，臨喪不哀，吾何以觀之哉？」


里仁第四

〈凡二十六章。〉


子曰：「里仁爲美。〈鄭曰：里者，民之所居。居於仁者之里，是爲美。〉擇不處仁，焉得知？」〈鄭曰：求居而不處仁者之里，不得爲有知。〉


子曰：「不仁者，不可以久處約，〈孔曰：久困則爲非。〉不可以長處樂。〈孔曰：必驕佚。〉仁者安仁，〈包曰：唯性仁者自然體之，故謂安仁。〉知者利仁。」〈王曰：知仁爲美，故利而行之。〉


子曰：「唯仁者能好人，能惡人。」〈孔曰：唯仁者能審人之好惡。〉


子曰：「苟志於仁矣，無惡也。」〈孔曰：苟，誠也。言誠能志於仁，則其餘終無惡。〉


子曰：「富與貴，是人之所欲也。不以其道得之，不處也。〈孔曰：不以其道得富貴，則仁者不處。〉貧與賤，是人之所惡也。不以其道得之，不去也。〈時有否泰，故君子履道而反貧賤。此則不以其道而得之，雖是人之所惡，不可違而去之。〉君子去仁，惡乎成名？〈孔曰：「惡乎成名」者，不得成名爲君子。〉君子無終食之間違仁，造次必於是，顚沛必於是。」〈馬曰：造次，急遽。顛沛，偃仆。雖急遽偃仆，不違仁。〉


子曰：「我未見好仁者、惡不仁者。好仁者無以尚之；〈孔曰：難復加也。〉惡不仁者其爲仁矣，不使不仁者加乎其身。〈孔曰：言惡不仁者能使不仁者不加非義於己，不如好仁者無以尚之爲優。〉有能一日用其力於仁矣乎？我未見力不足者。〈孔曰：言人無能一日用其力脩仁者耳。我未見欲爲仁而力不足者。〉蓋有之矣，我未之見也。」〈孔曰：謙，不欲盡誣。時人言「不能爲仁」，故云爲能有耳我未之見。〉


子曰：「人之過也，各於其黨。觀過，斯知仁矣。」〈孔曰：黨，黨類。小人不能爲君子之行，非小人之過，當恕而勿責之。觀過，使賢愚各當其所，則爲仁矣。〉


子曰：「朝聞道，夕死可矣。」〈言將至死不聞世之有道。〉


子曰：「士志於道而恥惡衣惡食者，未足與議也。」


子曰：「君子之於天下也，無適也，無莫也，義之與比。」


子曰：「君子懷德，〈孔曰：懷，安也。〉小人懷土。〈孔曰：重遷。〉君子懷刑，〈孔曰：安於法。〉小人懷惠。」〈包曰：惠，恩惠。〉


子曰：「放於利而行，〈孔曰：放，依也。每事依利而行。〉多怨。」〈孔曰：取怨之道。〉


子曰：「能以禮讓爲國乎，何有？〈「何有」者，言不難也。〉不能以禮讓爲國，如禮何？」〈包曰：「如禮何」者，言不能用禮。〉


子曰：「不患無位，患所以立；不患莫己知，求爲可知也。」〈包曰：求善道而學行之，則人知己。〉


子曰：「參乎，吾道一以貫之。」曾子曰：「唯。」〈孔曰：直曉不問，故荅曰「唯」。〉子出，門人問曰：「何謂也？」曾子曰：「夫子之道，忠恕而已矣。」


子曰：「君子喻於義，小人喻於利。」〈孔曰：喻猶曉也。〉


子曰：「見賢思齊焉，〈包曰：思與賢者等。〉見不賢而内自省也。」


子曰：「事父母，幾諫。〈包曰：幾者，微也。當微諫納善，言於父母。〉見志不從，又敬不違，勞而不怨。」〈包曰：見志，見父母志有不從己諫之色，則又當恭敬，不敢違父母意而遂己之諫。〉


子曰：「父母在，不遠遊，遊必有方。」〈鄭曰：方猶常也。〉


子曰：「三年無改於父之道，可謂孝矣。」〈鄭曰：孝子在喪，哀戚思慕，無所改於父之道，非心所忍爲。〉


子曰：「父母之年，不可不知也。一則以喜，一則以懼。」〈孔曰：見其壽考則喜，見其衰老則懼。〉


子曰：「古者言之不出，恥躬之不逮也。」〈包曰：古人之言不妄出口，爲身行之將不及。〉


子曰：「以約失之者，鮮矣。」〈孔曰：俱不得中，奢則驕佚招禍，儉約無憂患。〉


子曰：「君子欲訥於言而敏於行。」〈包曰：訥，遲鈍也。言欲遲而行欲疾。〉


子曰：「德不孤，必有鄰。」〈方以類聚，同志相求，故必有鄰，是以不孤。〉


子游曰：「事君數，斯辱矣。朋友數，斯䟽矣。」〈數，謂速數之數。〉

公冶長第五

〈凡二十九章。〉


子謂公冶長：「可妻也。雖在縲絏之中，非其罪也。」以其子妻之。〈孔曰：公冶長，弟子，魯人也，姓公冶，名長。縲，黑索；絏，繫也，所以拘罪人。〉


子謂南容：「邦有道，不廢；邦無道，免於刑戮。」以其兄之子妻之。〈王曰：南容，弟子南宫縚，魯人，字子容。不廢，言見用。〉


子謂子賤：〈孔曰：子賤，魯人，弟子宓不齊。〉「君子哉若人！魯無君子者，斯焉取斯？」〈包曰：若人者，若此人也。如魯無君子，子賤安得此行而學行之？〉


子貢問曰：「賜也何如？」子曰：「女，器也。」〈孔曰：言女器用之人。〉曰：「何器也？」曰：「瑚璉也。」〈包曰：瑚璉，黍稷之器，夏曰瑚，殷曰璉，周曰簠簋，宗廟之器貴者。〉


或曰：「雍也仁而不佞。」〈馬曰：雍，弟子，仲弓名，姓冉。〉子曰：「焉用佞？禦人以口給，屢憎於人，不知其仁，焉用佞？」〈孔曰：屢，數也。佞人口辭捷給，數爲人所憎惡。〉


子使漆彫開仕，對曰：「吾斯之未能信。」〈孔曰：開，弟子，姓漆彫，名開。仕進之道未能信者，未能究習。〉子說。〈鄭曰：善其志道深。〉


子曰：「道不行，乘桴浮于海，從我者其由與？」〈馬曰：桴，編竹木，大者曰栰，小者曰桴。〉子路聞之喜。〈孔曰：喜與己俱行。〉子曰：「由也好勇過我，無所取材。」〈鄭曰：子路信夫子欲行，故言「好勇過我」。「無所取材」者，無所取於桴材。以子路不解微言，故戲之耳。一曰：子路聞孔子欲浮海便喜，不復顧望，故孔子嘆其勇，曰「過我，無所取哉」，言唯取於己。古字材、哉字同。〉


孟武伯問：「子路仁乎？」子曰：「不知也。」〈孔曰：仁道至大，不可全名。〉又問，子曰：「由也，千乘之國，可使治其賦也，〈孔曰：賦，兵賦。〉不知其仁也。」「求也何如？」子曰：「求也，千室之邑，百乘之家，可使爲之宰也，〈孔曰：千室之邑，卿大夫之邑。卿大夫稱家。諸侯千乘，大夫百乘。宰，家臣。〉不知其仁也。」「赤也何如？」子曰：「赤也，束帶立於朝，可使與賓客言也，〈馬曰：赤，弟子公西華。有容儀，可使爲行人。〉不知其仁也。」


子謂子貢曰：「女與回也孰愈？」〈孔曰：愈猶勝也。〉對曰：「賜也何敢望回？回也聞一以知十，賜也聞一以知二。」子曰：「弗如也，吾與女弗如也。」〈包曰：既然子貢不如，復云吾與女俱不如者，蓋欲以慰子貢也。〉


宰予晝寢，〈包曰：宰予，弟子宰我。〉子曰：「朽木不可彫也，〈包曰：朽，腐也。彫，彫琢刻畫。〉糞土之牆不可杇也。〈王曰：杇，鏝也。此二者喻雖施功，猶不成也。〉於予與何誅？」〈孔曰：誅，責也。今我當何責於女乎？深責之。〉子曰：「始吾於人也，聽其言而信其行；今吾於人也，聽其言而觀其行。於予與改是。」〈孔曰：改是聽言信行，更察言觀行，發於宰我之晝寢。〉


子曰：「吾未見剛者。」或對曰：「申棖。」〈包曰：申棖，魯人。〉子曰：「棖也慾，焉得剛？」〈孔曰：慾，多情慾。〉


子貢曰：「我不欲人之加諸我也，吾亦欲無加諸人。」〈馬曰：加，陵也。〉子曰：「賜也，非爾所及也。」〈孔曰：言不能止人，使不加非義於己。〉


子貢曰：「夫子之文章，可得而聞也；〈章，明也。文彩形質著見，可以耳目循。〉夫子之言性與天道，不可得而聞也。」〈性者，人之所受以生也。天道者，元亨日新之道。深微，故不可得而聞也。〉


子路有聞，未之能行，唯恐有聞。〈孔曰：前所聞未及行，故恐後有聞不得並行也。〉


子貢問曰：「孔文子何以謂之『文』也？」〈孔曰：孔文子，衛大夫孔圉。文，謚也。〉子曰：「敏而好學，不恥下問，是以謂之『文』也。」〈孔曰：敏者，識之疾也。下問，謂凡在己下者。〉


子謂子産有君子之道四焉：〈孔曰：子産，鄭大夫公孫僑。〉「其行己也恭，其事上也敬，其養民也惠，其使民也義。」


子曰：「晏平仲善與人交，久而敬之。」〈周曰：齊大夫，晏姓，平謚，名嬰。〉


子曰：「臧文仲居蔡，〈包曰：臧文仲，魯大夫臧孫辰。文，謚也。蔡，國君之守龜，出蔡地，因以爲名焉，長尺有二寸。居蔡，僭也。〉山節藻梲，〈包曰：節者，栭也，刻鏤爲山。梲者，梁上楹，畫爲藻文。言其奢侈。〉何如其知也？」〈孔曰：非時人謂以爲知。〉


子張問曰：「令尹子文〈孔曰：令尹子文，楚大夫，姓鬭，名㝅，字於蒐。〉三仕爲令尹，無喜色；三已之，無愠色。舊令尹之政，必以告新令尹。何如？」子曰：「忠矣。」曰：「仁矣乎？」曰：「未知，焉得仁？」〈但聞其忠事，未知其仁也。〉「崔子弑齊君，陳文子有馬十乘，棄而違之。〈孔曰：昔齊大夫。崔杼作亂，陳文子惡之，捐󠄂其四十匹馬，違而去之。〉至於他邦，則曰：『猶吾大夫崔子也。』違之。之一邦，則又曰：『猶吾大夫崔子也。』違之。何如？」子曰：「清矣。」曰：「仁矣乎？」曰：「未知，焉得仁？」〈孔曰：文子辟惡逆，去無道，求有道。當春秋時，臣陵其君，皆如崔子，無有可止者。〉


季文子三思而後行。子聞之，曰：「再，斯可矣。」〈鄭曰：季文子，魯大夫季孫行父。文，謚也。文子忠而有賢行，其舉事寡過，不必乃三思。〉


子曰：「甯武子〈馬曰：衛大夫甯俞。武，謚也。〉邦有道則知，邦無道則愚。其知可及也，其愚不可及也。」〈孔曰：佯愚似實，故曰「不可及也」。〉


子在陳，曰：「歸與，歸與！吾黨之小子狂簡，斐然成章，不知所以裁之！」〈孔曰：簡，大也。孔子在陳，思歸欲去，故曰：吾黨之小子狂者，進取於大道，妄作穿鑿，以成文章，不知所以裁制，我當歸以裁之耳。遂歸。〉


子曰：「伯夷、叔齊不念舊惡，怨是用希。」〈孔曰：伯夷、叔齊，孤竹君之二子。孤竹，國名。〉


子曰：「孰謂微生高直？〈孔曰：微生姓，名高，魯人也。〉或乞醯焉，乞諸其鄰而與之。」〈孔曰：乞之四鄰以應求者，用意委曲，非爲直人。〉


子曰：「巧言、令色、足恭，〈孔曰：足恭，便僻貌。〉左丘明恥之，丘亦恥之。〈孔曰：左丘明，魯太史。〉匿怨而友其人，〈孔曰：心内相怨而外詐親。〉左丘明恥之，丘亦恥之。」


顔淵、季路侍。子曰：「盍各言爾志？」子路曰：「願車馬衣輕裘與朋友共，敝之而無憾。」〈孔曰：憾，恨也。〉顔淵曰：「願無伐善，〈孔曰：不自稱己之善。〉無施勞。」〈孔曰：不以勞事置施於人。〉子路曰：「願聞子之志。」子曰：「老者安之，朋友信之，少者懷之。」〈孔曰：懷，歸也。〉


子曰：「已矣乎，吾未見能見其過而内自訟者也！」〈包曰：訟猶責也。言人有過，莫能自責。〉


子曰：「十室之邑，必有忠信如丘者焉，不如丘之好學也。」


雍也第六

〈凡三十章。〉


子曰：「雍也可使南面。」〈包曰：「可使南面」者，言任諸侯治。〉


仲弓問子桑伯子，〈王曰：伯子，書傳無見焉。〉子曰：「可也，簡。」〈孔曰：以其能簡，故曰可也。〉仲弓曰：「居敬而行簡，以臨其民，不亦可乎？〈居身敬肅，臨下寬略，則可也。〉居簡而行簡，無乃大簡乎？」〈包曰：伯子之簡，大簡。〉子曰：「雍之言然。」


哀公問：「弟子孰爲好學？」孔子對曰：「有顔回者，好學，不遷怒，不貳過，不幸短命死矣。今也則亡。未聞好學者也。」〈凡人任情，喜怒違理。顔淵任道，怒不過分。遷者，移也。怒當其理，不移易也。不貳過者，有不善，未嘗復行。〉


子華使於齊，冉子爲其母請粟，子曰：「與之釜。」〈馬曰：子華，弟子公西華赤之字。六斗四升曰釜。〉請益，曰：「與之庾。」〈包曰：十六斗爲庾。〉冉子與之粟五秉。〈馬曰：十六斛曰秉，五秉合爲八十斛。〉子曰：「赤之適齊也，乘肥馬，衣輕裘。吾聞之也，君子周急，不繼富。」〈鄭曰：非冉有與之大多。〉


原思爲之宰，〈包曰：弟子原憲。思，字也。孔子爲魯司寇，以原憲爲家邑宰。〉與之粟九百，辭。〈孔曰：九百，九百斗。辭，辭讓不受。〉子曰：「毋。〈孔曰：禄法所得，當受無讓。〉以與爾鄰里鄉黨乎？」〈鄭曰：五家爲鄰，五鄰爲里，萬二千五百家爲鄉，五百家爲黨。〉


子謂仲弓曰：「犂牛之子騂且角，雖欲勿用，山川其舍諸？〈犂，雜文。騂，赤色。角者，角周正，中犧牲。雖欲以其所生犂而不用，山川寧肯舍之乎？言父雖不善，不害於子之美。〉


子曰：「回也，其心三月不違仁，其餘則日月至焉而已矣。」〈餘人暫有至仁，時唯回移時而不變。〉


季康子問：「仲由可使從政也與？」子曰：「由也果，〈包曰：果謂果敢决斷。〉於從政乎何有？」曰：「賜也可使從政也與？」曰：「賜也達，〈孔曰：達，謂通於物理。〉於從政乎何有？」曰：「求也可使從政也與？」子曰：「求也藝，〈孔曰：藝，謂多才藝。〉於從政乎何有？」


季氏使閔子騫爲費宰，〈孔曰：費，季氏邑。季氏不臣，而其邑宰數畔。聞子騫賢，故欲用之。〉閔子騫曰：「善爲我辭焉。〈孔曰：不欲爲季氏宰，語使者：善爲我作辭說，令不復召我。〉如有復我者，〈孔曰：復我者，重來召我。〉則吾必在汶上矣。」〈孔曰：去之汶水上，欲北如齊。〉


伯牛有疾，〈馬曰：伯牛，弟子冉耕。〉子問之，自牖執其手，〈包曰：牛有惡疾，不欲見人，故孔子從牗執其手。〉曰：「亡之，〈孔曰：亡，喪也。疾甚，故持其手曰喪之。〉命矣夫！斯人也，而有斯疾也！斯人也，而有斯疾也！」〈包曰：再言之者，痛惜之甚。〉


子曰：「賢哉回也！一簞食，一瓢飲，〈孔曰：簞，笥也。〉在陋巷。人不堪其憂，回也不改其樂。賢哉回也！」〈孔曰：顔淵樂道，雖簞食瓢飲在陋巷，不改其所樂。〉


冉求曰：「非不說子之道，力不足也。」子曰：「力不足者，中道而廢。今女畫。」〈孔曰：畫，止也。力不足者，當中道而廢。今女自止耳，非力極也。〉


子謂子夏曰：「女爲君子儒，無爲小人儒。」〈孔曰：君子爲儒，將以明道。小人爲儒，則矜其名。〉


子游爲武城宰，〈包曰：武城，魯下邑。〉子曰：「女得人焉耳乎？」〈孔曰：焉、耳、乎，皆助辭。〉曰：「有澹臺滅明者，行不由徑。非公事，未嘗至於偃之室也。」〈包曰：澹臺姓，滅明名，字子羽。言其公且方。〉


子曰：「孟之反不伐。〈孔曰：魯大夫孟之側。與齊戰，軍大敗。不伐者，不自伐其功。〉奔而殿，將入門，策其馬曰：『非敢後也，馬不進也。』」〈馬曰：殿，在軍後。前曰奔，後曰殿。孟之反賢而有勇，軍大奔，獨在後爲殿。人迎功之，不欲獨有其名，曰：我非敢在後拒敵，馬不能前進。〉


子曰：「不有祝鮀之佞，而有宋朝之美，難乎免於今之世矣。」〈孔曰：佞，口才也。祝鮀，衛大夫子魚也，時世貴之。宋朝，宋之美人，而善淫。言當如祝鮀之佞，而反如宋朝之美，難乎免於今之世害也。〉


子曰：「誰能出不由户？何莫由斯道也？」〈孔曰：言人立身成功，當由道，譬猶出入要當從户。〉


子曰：「質勝文則野，〈包曰：野，如野人，言鄙略也。〉文勝質則史。〈包曰：史者，文多而質少。〉文質彬彬，然後君子。」〈包曰：彬彬，文質相半之貌。〉


子曰：「人之生也直，〈馬曰：言人所生於世而自终者，以其正直也。〉罔之生也幸而免。」〈包曰：誣罔正直之道而亦生者，是幸而免。〉


子曰：「知之者不如好之者，好之者不如樂之者。」〈包曰：學問，知之者不如好之者，篤好之者不如樂之者深。〉


子曰：「中人以上，可以語上也。中人以下，不可以語上也。」〈王曰：上，謂上知之所知也。兩舉中人，以其可上可下。〉


樊遲問知，子曰：「務民之義，〈王曰：務所以化道民之義。〉敬鬼神而遠之，可謂知矣。」〈包曰：敬鬼神而不黷。〉問仁，曰：「仁者先難而後獲，可謂仁矣。」〈孔曰：先勞苦，乃後得功，此所以爲仁。〉


子曰：「知者樂水，〈包曰：知者樂運其才智以治世，如水流而不知已。〉仁者樂山。〈仁者樂如山之安固，自然不動，而萬物生焉。〉知者動，〈包曰：自進故動。〉仁者靜。〈孔曰：無欲故静。〉知者樂，〈鄭曰：知者自役，得其志故樂。〉仁者壽。」〈包曰：性静者多壽考。〉


子曰：「齊一變，至於魯；魯一變，至於道。」〈包曰：言齊、魯有太公、周公之餘化。太公大賢，周公聖人。今其政教雖衰，若有明君興之，齊可使如魯，魯可使如大道行之時。〉


子曰：「觚不觚，〈馬曰：觚，禮器。一升曰爵，二升曰觚。〉觚哉，觚哉！」〈「觚哉，觚哉」，言非觚也，以喻爲政不得其道則不成。〉


宰我問曰：「仁者，雖告之曰『井有仁焉』，其從之也？」〈孔曰：宰我以仁者必濟人於患難，故問：有仁人堕井，將自投下、從而出之不乎？欲極觀仁者憂樂之所至。〉子曰：「何爲其然也？君子可逝也，不可陷也；〈包曰：逝，往也。言君子可使往視之耳，不肯自投從之。〉可欺也，不可罔也。」〈馬曰：可欺者，可使往也。不可罔者，不可得誣罔，令自投下。〉


子曰：「君子博學於文，约之以禮，亦可以弗畔矣夫！」〈鄭曰：弗畔，不違道。〉


子見南子，子路不說。夫子矢之曰：「予所否者，天厭之，天厭之！」〈孔曰：舊以南子者衛靈公夫人，淫亂，靈公惑之。孔子見之者，欲因以說靈公，使行治道。矢，誓也。子路不說，故夫子誓之。行道既非婦人之事，而弟子不說，與之呪誓。義可疑焉。〉


子曰：「中庸之爲德也，其至矣乎，民鮮久矣！」〈庸，常也。中和，可常行之德。世亂，先王之道廢，民鮮能行此道久矣，非適今。〉


子貢曰：「如能博施於民而能濟衆，何如？可謂仁乎？」子曰：「何事於仁？必也聖乎。堯舜其猶病諸！〈孔曰：君能廣施恩惠，濟民於患難，堯、舜至聖，猶病其難。〉夫仁者，己欲立而立人，己欲達而達人，能近取譬，可謂仁之方也已。」〈孔曰：更爲子貢說仁者之行。方，道也。但能近取譬於己，皆如己所欲而施之於人。〉

